צבי קוסטינר

עם הרב [[מרדכי אליהו בבית הרב אליהו]]
הרב צבי יצחק קוסטינר (נולד בה'תשי"ז, 1957) הוא ראש ישיבת מדברה כעדן במצפה רמון. מרבני "ישיבות הקו".

== קורות חייו ==
נולד בירושלים לאריה ויהודית קוסטינר וגדל בשכונת בית וגן. בילדותו חלה בשיתוק ילדים וסבל מצליעה. למד בישיבה התיכונית נתיב מאיר, שבה שימש אביו כמנהל. לאחר מכן למד בישיבת מרכז הרב, אצל הרב צבי יהודה הכהן קוק בשלהי תקופתו, אצל הרב אברהם אלקנה כהנא שפירא ואצל הרב צבי ישראל טאו. בנוסף היה מקושר לרב מרדכי אליהו<ref name=":0"></ref>. בצבא שירת בגדוד הסיור 6863 בחטיבת הנגב. בהמשך השנים שירת כרב צבאי והגיע לדרגת רב-סרן. בי"ז באייר ה'תשמ"ח (1988) הוסמך לרבנות ולדיינות על ידי הרב אברהם שפירא<ref name=":0" />.

בשנת ה'תשמ"ט (1989) עמד בראש קבוצת אברכים מישיבת מרכז הרב שעברה לדימונה להקים בה גרעין תורני בשיתוף עם הרב דוד תורג'מן. במקום הוקם כולל אברכים שהרב קוסטינר עמד בראשו. בסוף שנת ה'תשנ"ב (1992) נפתחה במקום ישיבת הסדר בראשותו. בשנת ה'תש"ס (2000) עבר עם הישיבה למצפה רמון, בחצי השנה הראשונה ישן בסלון אחת הדירות יחד עם תלמידיו.

עם הקמת היישוב מרחב עם בשנת ה'תשס"ב (2002) ליווה תורנית את היישוב בין היתר בהגעה לשיעורי תורה קבועים, מענה לשאלות בהלכה ועוד. בשנת ה'תשס"ט (2009) החל לכהן כנשיא ארגון "קרוב אלי" שהוקם תחת חסות ישיבתו. הארגון מציע לימוד בחברותא ושיעורי תורה. היה מעורכי ספריו של הרב אברהם יצחק הכהן קוק "באר אליהו" ו"מאמרי הראי"ה". היה שותף בכתיבת הספר "דרכי טהרה" של הרב מרדכי אליהו<ref>הקדמה ל"דרכי טהרה השלם" בהוצאת אור עציון.</ref>. בעבר השיב לשאלות בהלכה באתר האינטרנט "כיפה".

== הדחתו מצה"ל ==
הרב קוסטינר עמד במשך כעשר שנים כרב קורס רבנים צבאיים במילואים, מאז היווסדו, ולצורך כך שירת במילואים כחודש וחצי בשנה. בנאום שנשא בשנת 2018 התבטא נגד שירות נשים בצה"ל ואמר, בין השאר "צבא יהודי זה צבא בלי בנות" וכי "הניסיון לגייס את הבנות הוא חלק ממלחמת תרבות ומהניסיון להרס המשפחה". בעקבות הדברים הוחלט בצה"ל להדיח אותו מתפקידו כרב הקורס אך להשאירו בשירות המילואים. המהלך עורר התנגדות רחבה, ממקורבי הרב נמסר ש"לא ייתכן שרב יצטרך לחשוש להביע את עמדתו התורנית בגלל שאולי יחליטו להדיח אותו מתפקידו. ההרגשה שמתחזקת בתקופה האחרונה היא שיש ניסיון לסתום לרבנים את הפיות, גם בצה"ל, ולהטיל עליהם אימה כדי שיישרו קו עם האג'נדה הליברלית". עשרות רבנים וראשי ישיבות חתמו על מכתב תמיכה ברב קוסטינר שנשלח לראש הממשלה נתניהו, שר הביטחון ליברמן, הרמטכ"ל איזנקוט וסגנו<ref></ref>.

בשנת 2019 כשנה לאחר מכן הוחלט בצה"ל להדיח את הרב קוסטינר גם משירות המילואים. מאות משרתי מילואים חתמו על עצומה לביטול ההדחה<ref></ref>. וכן ראשי ישיבות ובצלאל סמוטריץ' שלחו מכתבים לרמטכ"ל אביב כוכבי לעצור את המהלך<ref></ref><ref></ref>. ב-19 לנובמבר נערך <nowiki></nowiki>כנס חירום<nowiki></nowiki> בהשתתפות עשרות אנשים לבחינת הדרכים למאבק בהדחה<ref></ref>. אך בסופו של דבר הרב קוסטינר הודח.

== מצעד הגאווה במצפה רמון ==
במאי 2022, בעקבות הכנות למצעד גאווה במצפה רמון, התבטא הרב קוסטינר בחריפות נגד הקהילה הגאה, במאהל מחאה שהוקם מול ביתו של חבר הכנסת ניר אורבך<ref></ref>. בעקבות האמירות קיבל הרב קוסטינר איומים על חייו ורוססו נגדו כתובות נאצה<ref></ref>. עקב האיומים החליטה המשטרה לשנות את מסלול המצעד כך שלא יעבור ליד ביתו של הרב קוסטינר<ref></ref>. בעקבות עתירה לבג"ץ שהגישו ארגוני להט"ב נגד שינוי המסלול, חזרה בה המשטרה ואפשרה את קיום המצעד במסלול המקורי<ref></ref>. בעת קיום המצעד קיימו תלמידי הישיבה הפגנה למען ערכי המשפחה בה נכחו מאות אנשים. בתוך כך, כמאה איש השתתפו במצעד הגאווה. המשטרה אבטחה את המצעד בכוחות מתוגברים, הכוללים כ-300 שוטרים, עשרות בלשים, שוטרי יס"מ ופרשים. כמו כן, מסוק משטרתי ליווה את המצעד בשיתוף רחפנים של המשטרה<ref></ref>.

== תפיסתו ועמדותיו ==
הרב קוסטינר הוא תלמיד של הרב צבי טאו ותפיסתו ביחס למדינת ישראל היא ממלכתית. הוא בין המתנגדים לתנ"ך בגובה העיניים ולשיטת הרבדים. מדגיש את חשיבות לימוד הבקיאות ולימוד בהיקף רחב ומעודד את תלמידיו ללמוד "דף יומי", פרק יומי של משנה<ref name=":0" />.

הרב קוסטינר תומך במפלגת נעם וקורא לתלמידיו להתפקד ולהשתתף בפעילויות המפלגה<ref></ref>.

== משפחה ==
נשוי לזיוה, בתו של הרב דוד דיין, שהיה רב העיר צפת, ונכדת הרב דוד שלוש. בנו דוד, נפצע קשה בקרב ברצועת עזה במהלך מלחמת חרבות ברזל<ref></ref>

==קישורים חיצוניים==

* [http://www.meirtv.co.il/site/rabbis.asp?rabbi=3994 שיעורי הרב צבי קוסטינר] באתר ערוץ מאיר
* [http://www.kipa.co.il/ask/rav/הרב-צבי-קוסטינר/q שאלות ותשובות של הרב צבי קוסטינר], באתר כיפה
* 
* 
* 
* 

==הערות שוליים==

קטגוריה:ראשי ישיבות הסדר
קטגוריה:רבני הציונות הדתית בישראל
קטגוריה:רבנים צבאיים ישראלים
קטגוריה:בוגרי ישיבת נתיב מאיר
קטגוריה:בוגרי ישיבת מרכז הרב
קטגוריה:תלמידי הרצי"ה קוק
קטגוריה:תלמידי הרב אברהם אלקנה שפירא
קטגוריה:בית וגן: אישים
קטגוריה:מצפה רמון: אישים
קטגוריה:נפגעי פוליו ישראלים
קטגוריה:משפחת יוסף שלוש
קטגוריה:משפחת ועקנין
קטגוריה:ישראלים שנולדו ב-1957